Virallinen lehti nro C 118 , 29/04/1999 s. 0043



KIRJALLINEN KYSYMYS E-2217/98 esittäjä(t): Pedro Aparicio Sánchez (PSE) komissiolle (16. heinäkuuta 1998) Aihe: Kaksi eritasoista tutkintoa samalle julkisen terveydenhuollon ammatille ja tehtävälle Espanjan opetusministeriö on hyväksynyt vuodesta 1991 asti espanjalaisen tutkinnon "Técnico Superior en Dietética" (ravitsemustieteen keskiasteen tutkinto), jossa lääketieteen ja terveydenhoidon opetuksen sisältö on samanlainen kuin muissa EU:n jäsenvaltioissa. Myös terveysministeriö määräsi julkisen terveydenhuoltojärjestelmän ravitsemusterapeuttien koulutusvaatimukseksi "Técnico Superior en Dietética" -tutkinnon, joka on siis keskiasteen tutkinto. Muista Euroopan maista tulevat ravitsemusterapeutit joutuvat hyväksyttämään omat tutkintonsa vastaamaan tätä espanjalaista tutkintoa. Viime vuosina jotkut yksityiset yliopistot Espanjassa ovat kehittäneet uuden tutkinnon "Diplomatura en Nutrición Humana" (ihmisen ruokavalio-opin tutkinto), ja ne ajavat tämän nimikkeen virallista hyväksymistä. Sitä ei ole hyväksytty, koska oli olemassa jo "Técnico Superior en Dietética" -tutkinto, joka on yhdenmukainen muiden EU:n jäsenvaltioiden vastaavan tutkinnon kanssa. Opetusministeriö on kuitenkin hiljattain hyväksynyt näiden yliopistojen tutkinnot, mutta alan työntekijät ovat vieneet asian korkeimpaan oikeuteen, sillä terveysministeriö ei ole vielä hyväksynyt kyseistä tutkintoa. Voiko yksi jäsenvaltio hyväksyä samalle ammatille kaksi tutkintoa, joista toinen on korkeakoulututkinto (yksityisten yliopistojen myöntämä) ja toinen keskiasteen tutkinto (julkisten oppilaitosten myöntämä), mikä voi johtaa siihen, että samoja tehtäviä julkisessa terveydenhuollossa hoitaa kahden eri asteen viranhaltijoita ottaen huomioon, että keskiasteen tutkinto on yhdenmukainen muiden EU-maiden tutkintojen kanssa? Voiko komissio toimia sen puolesta, että Espanjan hallitus ratkaisisi kaksinkertaisista tutkinnoista aiheutuvan ongelman, joka hankaloittaa ravitsemusterapeuttien jo aiemmin säädettyä vapaata liikkuvuutta? Komission jäsenen Mario Montinkomission puolesta antama vastaus (5. lokakuuta 1998) Arvoisa parlamentin jäsen viittaa kysymyksessään ravitsemusterapeutin koulutukseen ja ammatin harjoittamiseen Espanjassa. Komissio on tietoinen tällä hetkellä yhdestä Espanjan viranomaisten ilmoittamasta ravitsemusterapeutin ammatinharjoittamiseen oikeuttavasta tutkinnosta. Tämän ammatin harjoittaminen on Espanjassa säänneltyä. Kyseessä oleva tutkinto on "técnico especialista en dietética y nutrición" (ravitsemustieteen keskiasteen tutkinto). Tämä tutkinto kuuluu ammatillisen koulutuksen tunnustamisesta annetun direktiivin 92/51/ETY(1) soveltamisalaan, joka vastaa korkeakoulututkintoa alempaa koulutusta, joka annetaan kolmen vuoden pituisista opinnoista. Espanjan kohdalla on olemassa ravitsemustieteen alalla erikoistumisvaihtoehto, joka mainitaan lääkäreiden vapaan liikkuvuuden sekä heidän tutkintotodistustensa tunnustamisesta annetussa direktiivissä 93/16/ETY(2). Tämä erikoisala, joka mainitaan edellä mainitun direktiivin 7 artiklassa endokrinologia-kohdassa on nimeltään "endocrinologia y nutrición". Arvoisan parlamentin jäsenen antamien tietojen mukaan "Diplomatura en Nutrición Humana" (ihmisen ruokavalio-opin tutkinto) koostuu vain akateemisesta koulutuksesta, mikä ei anna oikeutta harjoittaa ammattia. Komissio ei ole tähän päivään mennessä ilmoitettu uudesta tutkintotodistuksesta, joka antaisi oikeuden harjoittaa ravitsemusterapeutin ammattia Espanjassa. Arvoisan parlamentin jäsenen esittämien kysymysten osalta on korostettava, että EY:n perustamissopimuksen 126 ja 127 artiklassa yhteisö sitoutuu pitämään täysin arvossa jäsenvaltioiden vastuuta opetuksen sisällöstä ja koulutusjärjestelmän ja ammatillisen koulutuksen järjestämisestä. Kukin jäsenvaltio on vapaa määrittämään koulutusvaatimuksia, ammattiin pääsyä ja ammatin harjoittamista koskevat säännöt. Useat eri koulutusvaihtoehdot voivat valmistaa saman ammatin tai kahden eri tyyppisen ammatin harjoittamiseen. Yhdessä jäsenvaltiossa voimassa olevat säännöt eivät saa estää täysin pätevöitynyttä ammattilaista, joka haluaa harjoittaa ammattiaan toisessa jäsenvaltiossa, käyttämästä hyväkseen tutkintotodistusten tunnustamista koskevan yleisen järjestelmän(3) puitteissa annettuja sääntöjä. (1) EYVL L 209, 24.7.1992. (2) EYVL L 165, 7.7.1993. (3) Direktiivi 89/48/ETY (EYVL L 19, 24.1.1989) ja direktiivi 92/51/ETY (EYVL L 209, 24.7.1992).